Орфографиер бзэ пстэуми бзэшIэныгъэлэжьхэм ямызакъоу, кIэлэегъаджэхэми, печатым иIофышIэхэми азфагу сыдигъокIи зэмызэгъыныгъэ инхэр къизгъэтаджэрэмэ ащыщ. Ар къызхэкIырэр орфографием тэрэз мэхьанэр къырагъэкIэу зэрэщытыр ары. ЕтIани а тэрэзыныгъэр бзэм ихабзэхэм ямызакъоу, социальнэ, психологие, педагогикэ лъэныкъохэмкIи къэгъэшъыпкъэгъэн фае. Джары аштэгъэ орфографиер къэралыгъо IофыкIэ къызкIаухъумэрэри. НэмыкIэу къэпIон хъумэ, орфографие комиссием ыштэгъэ орфографие правилэхэр къэралыгъо органхэм яунашъокIэ хабзэ (закон) ашIы ыкIи а органхэм ащ фэдэ правилэхэр зэблахъужьыфэ нэс уарыгъозэныр шIокIыпIэ зимыIэ амалэу къэнэжьы.